Kirsten Normann Andersen (SF), 2023-11-28:
Tak for det, og tak til Dansk Folkeparti for at tage initiativ til den her vigtige forespørgselsdebat om nedskæringer på ældreområdet.
De store besparelser, som har ramt ældreområdet i hele landet, kalder simpelt hen på handling.
Det er beskæmmende at se, at ældre får skåret i den helt nødvendige hjælp, som de har brug for.
Vi bliver bare flere og flere ældre.
Det har vi vidst rigtig længe, og det betyder også, at vi vil få brug for mere ældrepleje og mere sundhedsbehandling.
Vi ved også, at vi kommer til at mangle i omegnen af 17.000 social- og sundhedshjælpere og -assistenter i 2030.
Det var i hvert fald det tal, som ældreministeren selv gjorde rede for i redegørelsen fra marts her i Folketinget.
Det er et skræmmende stort tal, og det kalder på handling, også selv om jeg hørte, at ministeren i sin ordførertale her sagde, at vi vil komme til at mangle 15.000 ansatte i 2035, og det tillader jeg mig så også at kalde en forbedring, for det er trods alt mindre end i scenariet fra marts måned.
Det er stadig væk et skræmmende stort tal.
Derfor giver det heller ikke mening at spare på det personale, som vi mangler i så katastrofal grad, men det er desværre virkeligheden i flere kommuner, hvor budgetterne ganske enkelt ikke rækker til den nødvendige ældrepleje.
Ældre drømmer altså ikke om at blive afhængige af ældrepleje.
Når behovet opstår, skal vi sikre, at hjælpen er der.
Ældrelov eller ej – det kan vi ganske enkelt ikke være bekendt, og regeringen skylder Jens Erik et svar.
Og regeringen skylder i den grad også et svar til social- og sundhedshjælpere, social- og sundhedsassistenter, sygeplejersker og alle de andre sundhedsansatte, som stadig skal tage sig af flere og flere ældre, men med færre kolleger.
Jeg tør godt garantere, at et presset arbejdsmiljø, hvor man også følelsesmæssigt er ved at blive rykket midtover, fordi det er mennesker, der har brug for hjælp, som man arbejder med, ikke er måden at fastholde mere personale på.
Og den manglende prioritering af ældreområdet får heller ikke unge til at stå i kø for at tage uddannelsen til området.
Jeg hørte det så sent som i går, hvor en ung sagde: Min mor siger, at jeg skal finde et andet job end et på ældreområdet, for det er alt for presset og det er uholdbart.
Og det er jo den genfortælling, som man får derude lige nu, når man oplever de her besparelser på ældreområdet, på trods af at vi alle sammen ved, at vi har råd til helt at holde hånden under ældreområdet.
Jeg læste også med interesse interviewet med ældreministeren i Berlingske for nylig, hvor ministeren lod døren stå på klem for, hvad de ældre kan vente sig af en ny ældrelov.
Jeg er ked af at sige det, men mere privatisering giver os altså ikke flere ressourcer.
Det er bare mere privatisering.
Frisættelse uden at sikre tilstrækkeligt med ressourcer er bare at overlade ansvaret til nogle andre.
Men det er vores ansvar.
Der er nemlig ikke nogen, der drømmer om, at de kan få et ekstra bad – ja, det kan godt være, de gør det, men så burde de også have det.
I dag kan man så læse, at projekt ældrelov er udskudt igen .
Jeg synes sådan set, det er fair nok, hvis regeringen mener, at opgaven med en ældrelov er blevet for svær.
Men i de sidste 2 år har regeringens svar til en trængt ældrepleje været, at der kommer et svar med ældreloven, og at den er lige på trapperne.
Det må jo simpelt hen være verdens højeste trappeopgang, så må jeg egentlig ikke bare foreslå, at ministeren tager elevatoren ned igen og inviterer til forhandlinger nu.
Sammen med Dansk Folkeparti har SF fået afsat flere penge på finansloven til faste teams i ældreplejen.
For når den ældre mødes af de samme få ansatte, øger det kvaliteten og tilfredsheden med den hjælp, man modtager, og det gavner i øvrigt også arbejdsmiljøet for det personale, der skal arbejde i ældreplejen, når de mentalt kan forberede sig på det arbejde, de skal lave i løbet af dagen.
Så lad os i det mindste komme i gang med nogle af de indsatser, som vi ved virker.
De ansatte har allerede skruet tempoet ganske alvorligt op.
Nu synes jeg, regeringen skal gøre det samme.